CELEX: 62017TN0677
Language: lt
Date: 2017-10-02 00:00:00
Title: Byla T-677/17: 2017 m. spalio 2 d. pareikštas ieškinys byloje ClientEarth/Komisija

20.11.2017   
            
            
               LT
            
            
               Europos Sąjungos oficialusis leidinys
            
            
               C 392/38
            
         2017 m. spalio 2 d. pareikštas ieškinys byloje ClientEarth/Komisija
   
   (Byla T-677/17)
   (2017/C 392/48)
   Proceso kalba: anglų
   
      Šalys
   
   
      Ieškovė: ClientEarth (Londonas, Jungtinė Karalystė), atstovaujama baristerio A. Jones
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti ieškinį priimtinu ir pagrįstu,
            
         
               —
            
            
               panaikinti 2017 m. birželio 7 d. Komisijos reglamento (ES) 2017/1154, kuriuo iš dalies keičiamas Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (OL L 175, 2017, p. 708), 1 straipsnio 3 dalies a punkto antrą pastraipą;
            
         
               —
            
            
               priteisti iš Komisijos bylinėjimosi išlaidas ir
            
         
               —
            
            
               įpareigoti imtis visų tinkamų priemonių.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi keturiais pagrindais.
   
               1.
            
            
               Pirmasis ieškinio pagrindas susijęs su tuo, kad ginčijamoje nuostatoje įtvirtintas konfidencialumo reikalavimas yra neteisėtas, nes dėl jo ES valstybių narių valdžios institucijos, gavusios visuomenės nario prašymą, negalės atskleisti informacijos apie teršalų išmetimą į aplinką ir taip bus pažeisti direktyvos dėl visuomenės galimybės susipažinti su informacija apie aplinką (1) 3 ir 4 straipsniai.
            
         
               2.
            
            
               Antrasis ieškinio pagrindas susijęs su tuo, kad ginčijamoje nuostatoje įtvirtintas visiško konfidencialumo reikalavimas yra neteisėtas, nes dėl jo ES institucijos ir organai, gavę visuomenės nario prašymą, negalės atskleisti informacijos apie teršalų išmetimą į aplinką ir taip bus pažeistas Orhuso reglamento (2) 6 straipsnis ir reglamento dėl galimybės visuomenei susipažinti su dokumentais (3) 2 straipsnis.
            
         
               3.
            
            
               Trečiasis ieškinio pagrindas susijęs su tuo, kad Komisija priėmė visiško konfidencialumo nuostatą, kuria peržengiama papildomosios priemonės, kaip ji suprantama pagal Reglamento (EB) Nr. 715/2007 5 straipsnio 3 dalį ir 14 straipsnio 3 dalį, taikymo sritis, nes pakeičia visuomenės galimybės susipažinti su informacija apie aplinką direktyvos, Orhuso reglamento ir reglamento dėl galimybės visuomenei susipažinti su dokumentais poveikį ir panaikina šių priemonių effet utile.
            
         
               4.
            
            
               Ketvirtasis ieškinio pagrindas susijęs su tuo, kad ginčijamoje nuostatoje įtvirtintu visiško konfidencialumo reikalavimu pažeidžiamas prie bendrųjų ES teisės principų priskiriamas proporcingumo principas.
            
         
      (1)  2003 m. sausio 28 d. Europos Parlamento ir Tarybos direktyva 2003/4/EB dėl visuomenės galimybės susipažinti su informacija apie aplinką ir panaikinanti Tarybos direktyvą 90/313/EEB (OL L 41, 2003, p. 26; 2004 m. specialusis leidimas lietuvių k., 15 sk., 7 t., p. 375).
   
      (2)  2006 m. rugsėjo 6 d. Europos Parlamento ir Tarybos reglamentas (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (OL L 264, 2006, p. 13).
   
      (3)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).